1
17

בבית-המשפט המחוזי
בת.א. __________

בירושלים
	התובעת:
	J.N.F. CHARITABLE TRUST Company No 355248

	
	58-70 Edgware Way, Edgware

	
	Middlesex HA8 8GQ

	
	ע"י ב"כ עוה"ד א. עברון ו/או ש. פינס ו/או ח. וינטרוב ו/או ג. מויאל-מאור ו/או א. שורק ו/או מ. אברמוביץ ו/או ד. שחם ו/או ר. ירדני ו/או א. אנגלרד ו/או א. שימלביץ' ו/או ס. ברלוביץ ו/או ע. מנוחין ו/או י. אוריאלי ו/או י. פוקס ו/או א. פרימו ו/או מ. מנדלסון ו/או ו. לזר-ארביב ו/או ה. מדינה ו/או י. פרידר ו/או נ. רוזנברג ו/או נ. גרוס ו/או ש. ישר ו/או מ. אלטרמן ו/או ש. בר ו/או ל. הנדלמן-פלדי ו/או א. אביב ו/או א. שרוני ו/או י. לוי,

	
	מגדל המוזיאון, רחוב ברקוביץ' 4, תל-אביב 64238

	
	טל. 03-6074000; פקס. 03-6074006

	
	וע"י ב"כ עוה"ד ד. רייזנר ו/או נ. פוקס,

	
	מגדל מילניום, רחוב הארבעה 17, תל אביב 64739

	
	טל. 03-6846000; פקס. 03-6846001

	
	

	
	- נ ג ד -

	
	

	
	

	הנתבעת:
	קרן קימת לישראל

	
	ע"י ב"כ  עוה"ד מאיר אלפיה

	
	מרחוב קק"ל 1, ת.ד. 7283 ירושלים 91072

	
	טל. 02-6707569; פקס. 02-6707519

	
	

	
	

	הנתבעים הפורמאליים:
	1. משרד האוצר – מדינת ישראל

	
	2. מינהל מקרקעי ישראל

	
	הנתבעים הפורמאליים ע"י ב"כ מפרקליטות מחוז ירושלים

	
	רחוב עוזי חסון 4, ת.ד. 823, ירושלים 94152

	
	טל. 02-6208146; פקס. 02-6222385

	
	

	
	

	מהות התביעה:
	סעד הצהרתי, אכיפת הסכם וצו מניעה קבוע.


כתב תביעה
מבוא
1. עניינה של תביעה זו, בראש ובראשונה, למנוע מהנתבעת - קרן קימת לישראל, להעביר למדינת ישראל, במסגרתה של עסקת חילופי קרקעות הנרקמת ביניהן, קרקעות ששוויין מוערך במאות מיליוני שקלים, אשר שייכות לתובעת ומוחזקות במשך שנים רבות בנאמנות ע"י הנתבעת עבור התובעת.
2. ויובהר. מדובר בקרקעות שנרכשו במהלך עשרות שנים (עוד החל מלפני קום המדינה), על פי התקשרות היסטורית משנת 1941 בין התובעת – שהינה אחד ממוסדות הצדקה היהודיים הגדולים באנגליה אשר פועל מאז 1939, לבין הנתבעת (על גלגוליה השונים), שעל פיה התחייבה הנתבעת לסייע בידי התובעת לממש בשטח המדינה את מטרותיה הנעלות של התובעת ולאפשר לה להשתמש במנגנון הניהולי והביצועי שהיה לנתבעת כבר באותם ימים, לרכישת קרקעות בארץ בנאמנות עבור התובעת.
3. דא עקא. בדיעבד ולאחר עשרות שנים שבהן העבירה התובעת לנתבעת, סכומי עתק (כ- 55 מיליון לירות שטרלינג בערכם הנומינלי בספרים, כאשר הערך הריאלי גבוה בהרבה),  בידיעה ברורה שהנתבעת עושה בכספים אלה את השימוש שהתחייבה לו, התברר לתובעת כי הנתבעת מתכחשת להתחייבויותיה המפורשות וטוענת כי הקרקעות שנרכשו בכספי התובעת, אינן לכאורה קרקעות המוחזקות עבורה בנאמנות, אלא קרקעות שהפכו להיות בבעלות הנתבעת.
4. יתרה מכך. לאחרונה התברר לתובעת מכלי התקשורת, כי בין הנתבעת למדינה נרקמת עסקת חילופי קרקעות, במסגרתה אמורה הנתבעת להעביר למדינה חלק ניכר מהקרקעות שהיא מחזיקה (לרבות, ככל הנראה, גם קרקעות של התובעת), בתמורה לקבלת קרקעות חלופיות בנגב ובגליל ותוספת תמורה כספית בסך של כ- 1.6 מיליארד ש"ח.
5. עסקה זו (אם תיחתם), עלולה מבחינתה של התובעת, לגרום לאובדן  של נכסי נאמנות אשר שייכים לה מזה שנים רבות ואשר נרכשו בכספי צדקה שגויסו  במאמצים רבים ממשפחות יהודיות בממלכה המאוחדת שעמלו קשה במשך עשרות שנים ולא מנעו מעצמן כל מאמץ כדי לחסוך כספים למען היישוב היהודי בארץ ולקדם את המפעל הציוני. התובעת לא העלתה בדעתה כי הנתבעת, על פי מהותה, אופייה ומטרותיה, תנהג כלפיה בחוסר תום לב, תתכחש להתחייבויותיה המפורשות כנאמנה של התובעת, ותפר את האמון הרב שניתן בה מצד התובעת.
6. עינינו הרואות. מדובר בתביעה בעלת חשיבות רבה שלעניינה יש השלכות מעבר לסכסוך שבין שני הצדדים ומשמעות גדולה לדרך שבה יש לכבד הסכמים עם גופים שבמשך שנים תמכו תמיכה רבת היקף בהקמת היישוב היהודי בארץ ובחיזוקו ולא ציפו כי יזכו להתנהגות כפוית טובה כלפיהם מצדו של מוסד ציבורי, שאף שתחילה נרשם באנגליה, היה חלק מאושיות ההתיישבות היהודית בא"י ועם הקמת המדינה נימנה על המוסדות החשובים בישראל. 
רקע עובדתי
המערכת ההסכמית בין התובעת לקק"ל
7. התובעת הינה קרן צדקה אשר נוסדה בשנת 1939 באנגליה. אחת המטרות העיקריות שלשמן הוקמה התובעת הינה לסייע ברכישת קרקעות בארץ ישראל לצורך יישובן ע"י יהודים. מטרה חשובה נוספת שעמדה ביסוד הקמת התובעת הינה להשביח קרקעות בישראל ולבנות מבני ציבור (בתי כנסת, בתי ספר, בתי חולים), לרווחת היישוב היהודי.
8. לתובעת לא היתה תשתית ארגונית וצוות עובדים מתאים לביצוע רכישת קרקעות בארץ ישראל. מאידך, הקרן הקיימת לישראל בע"מ (שנוסדה בלונדון בשנת 1907 כחברה אנגלית והיתה רשומה בישראל כחברה זרה), עסקה כבר אז ברכישת קרקעות במדינת ישראל והיתה לה לשם כך תשתית ארגונית טובה (להלן: "החברה הבריטית"). 
9. בשל הצורך של התובעת בתשתית ארגונית מתאימה שתאפשר לה לממש את מטרותיה, היא התקשרה עם החברה הבריטית בשטר נאמנות שנחתם בתאריך 24.9.1941 (להלן: "שטר הנאמנות הראשון").
10. בפרק המבוא של שטר הנאמנות הראשון, נקבע, בין היתר, כי החברה הבריטית תשמש כנאמנה של התובעת ותעשה שימוש בכספים שיועברו לה מהתובעת, בעיקר לרכישת קרקעות באזור ארץ ישראל ועבר הירדן (בכינוים הקודם) בהתאם למטרות פעילותה של התובעת.
11. עוד נקבע בפרק המבוא של שטר זה, כי החברה הבריטית מוכנה לאפשר לתובעת לעשות שימוש ללא תמורה במנגנון הארגוני שלה לצורך מימוש מטרות התובעת, לנצל את הניסיון שצברה החברה הבריטית בעניינים אלה ולתת לתובעת יעוץ בקשר לכך. 
12. בשטר הנאמנות הראשון התחייבה החברה הבריטית, בין היתר, בהתחייבויות הבאות:
12.1. להשתמש באופן ייחודי בכל הכספים שיועברו אליה מהתובעת, למטרות שהוגדרו כאמור בהסכם ובתנאים שהוגדרו או שיוגדרו בעתיד ע"י התובעת.
12.2. להשתמש בהכנסות שיתקבלו מאיזו מהקרקעות שיירכשו ע"י החברה הבריטית מכספי התובעת, לרכישות נוספות של קרקעות שיאושרו ע"י התובעת וישמשו ליישוב יהודים נוספים בארץ או למטרות האחרות של התובעת – ע"פ הנחיותיה.
12.3. לספק לתובעת מעת לעת ועל פי דרישתה, דו"ח מלא המפרט את רכישות הקרקע שבוצעו, את השימושים שנעשו בכספים שהעבירה התובעת, את האזורים בהם נרכשו הקרקעות, את פרטי האנשים שיושבו בקרקעות שנרכשו, את סכומי דמי החכירה המשולמים על ידי חוכרי הקרקעות וכל מידע נוסף שהתובעת תדרוש כדי להיווכח שהכספים שהפקידה בידי החברה הבריטית הוצאו למטרות שלשמן הם יועדו.
13. בסעיף 6 לשטר הנאמנות הראשון (שהינו סעיף "הפרות"), נקבע, בין היתר, כי במידה שהחברה הבריטית תפר את הוראות השטר, התובעת תהיה רשאית לדרוש החזר של כל הכספים שהועברו על ידה לחברה הבריטית וטרם הושקעו, בצירוף ריבית שנתית של 5%. 
העתק שטר הנאמנות הראשון מצ"ב כנספח "א".
14. החברה הבריטית פעלה כחברה מיישבת בישראל, גם לאחר הקמתה של המדינה, עד שבשנת 1953 החליטה המדינה כי מן הראוי שגוף מיישב בעל חשיבות לאומית כמו זו של הקק"ל, לא יהיה חברה זרה הרשומה בישראל כחברת חוץ. לפיכך נחקק חוק קרן קיימת לישראל, תשי"ד - 1953 (להלן: "חוק הקק"ל"), על פיו, בין היתר, הוקמה חברת קק"ל חדשה בזהות ישראלית, להמשכת פעולות החברה הבריטית.
15. בתזכיר ההתאגדות של הקק"ל (משנת 1954), נכללת, בין היתר, התייחסות מפורשת לכספים שיועברו בנאמנות לקק"ל ע"י התובעת.
העתק תזכיר הקק"ל משנת 1954 מצ"ב כנספח "ב".
16. בתאריך 11.8.1954 התקיימה ישיבה של דירקטוריון החברה הבריטית, כשהנושא העיקרי על סדר יומו של הדירקטוריון היה חתימת חוזה בין קק"ל הישראלית החדשה "קרן קיימת לישראל", ירושלים (להלן: "הקק"ל") ובין החברה הבריטית.
בעמ' ד' לפרוטוקול הישיבה, צוין, בין היתר, כך:
"כעת נשאר רק לדאוג לביצוע העברת סוגי הרכוש הרצויים – מקק"ל הישנה (החברה הבריטית – הח"מ), לחברה החדשה (הקק"ל – הח"מ). כידוע – הוסכם בשעתו: כי לעת עתה יועבר לחברה החדשה כל רכושה של קק"ל הישנה, הן נכסי דלא-ניידי וכן נכסי – דניידי – לרבות הרכוש המוחזק על ידיה בנאמנות עבור י.נ.פ. צ'ריטבל טרסט (התובעת – הח"מ), ככל שהרכוש נמצא בישראל;
...

לשם כך הוכן ע"י היועצים המשפטיים של הקק"ל באנגליה ובישראל "שטר – העברה", אשר מן הצורך שייחתם ע"י קק"ל הישנה וע"י קק"ל החדשה.

...

ומיום ההעברה תחולנה ההתחייבויות, שרבצו עד כה על קק"ל הישנה בלבד, גם על קק"ל החדשה, לרבות ההתחייבויות הנובעות משטר-הנאמנות, שנחתם, כאמור, בין קק"ל הישנה לבין י.נ.פ. צ'רטיבל טרסט ב- 24.9.41. כן יהיה צורך בחתימת "שטר נאמנות" חדש בין קק"ל החדשה לבין י.נ.פ. צ'רטיבל טרסט, בו תתחייב קק"ל החדשה כלפי י.נ.פ. צ'רטיבל טרסט – לפעול כמו קק"ל הישנה בעבר, בתור נאמנה עבור י.נ.פ. צ'רטיבל טרסט, לגבי כל הכספים שיתקבלו מהאחרונה בעתיד."

(ההדגשות של הח"מ)
העתק פרוטוקול הישיבה מיום 11.8.1954 מצ"ב כנספח "ג"
17. בהתאם להחלטת דירקטוריון החברה הבריטית, נחתם עוד באותו יום (11.8.1954), שטר העברה בין החברה הבריטית לבין הקק"ל, על פיו הועברו לקק"ל כל התחייבויותיה וזכויותיה של החברה הבריטית, לרבות על פי שטר הנאמנות הראשון (להלן: "שטר ההעברה").
18. בשטר ההעברה אף צוין, כי החברה הבריטית מחזיקה הן בקרקעות ונכסי דלא-ניידי שנרכשו בישראל מאמצעיה והן בקרקעות ונכסי דלא-ניידי שנרכשו בישראל בכספי נאמנות של התובעת. 
העתק שטר ההעברה מצ"ב כנספח "ד".
19. באותו יום נחתם בהתאם להחלטת דירקטוריון החברה הבריטית, שטר נאמנות נוסף בין התובעת לקק"ל, שתוכנו ונוסחו דומים ביותר לנוסח שטר הנאמנות הראשון והוא ממשיך את ההתקשרות בין הצדדים ברוח שטר הנאמנות הראשון (להלן: "שטר הנאמנות השני") 
20. על פי שטר הנאמנות השני, התחייבה הקק"ל, בין היתר, להמשיך ולרכוש בנאמנות עבור התובעת, קרקעות בישראל מכספים שתעביר התובעת לקק"ל, ובהתאם להנחיות התובעת.
21. עוד התחייבה הקק"ל בשטר הנאמנות השני, להעביר לתובעת כל אינפורמציה נוספת על פי דרישה סבירה שלה ובהתאם לכל חוק או תקנה שיהיו בתוקף בעת הדרישה ושנוגעים לשליטה ולפיקוח של מוסדות צדקה באנגליה ונכסים שבבעלותם.
בשל חשיבותו של סעיף זה בשטר הנאמנות השני (סעיף 4(c), נצטט אותו בלשונו:
"give to the Trust (התובעת – הח"מ) all such further information as the Trust shall reasonably require for the purpose of complying with any statute or rule or regulation made thereunder for the time being in force in England concerning the control and supervision of Charitable Institutions and their property"
העתק שטר הנאמנות השני מצ"ב כנספח "ה".
22. בתחילת שנות השישים הוחלט בישראל לרכז את ניהול אדמות המדינה בידי גוף חדש – מינהל מקרקעי ישראל (להלן: "המינהל"). בעקבות זאת נחקקו בשנת 1960 שלושה חוקים - חוק יסוד: מקרקעי ישראל (להלן: "חוק היסוד"), חוק מקרקעי ישראל, התש"ך – 1960 (להלן: "חוק מקרקעי ישראל") וחוק מינהל מקרקעי ישראל (להלן: "חוק המינהל"). שנה לאחר מכן אף נחתמה אמנה בענין זה בין הקק"ל לבין המדינה, במסגרתה הוגדרה חלוקת הסמכויות בין שני ארגונים אלה.
23. בשנת 1966 נחתם הסכם בין מדינת ישראל לקק"ל, על פיו, בין היתר, יחכיר הקק"ל מהמינהל חלק מקרקעות המדינה. כפועל יוצא של הסכם זה החזיקה הקק"ל החל מאותה העת בקרקעות שסווגו לשלושה סוגים: "קרקעות הקק"ל", "קרקעות נאמנות" ו"קרקעות מדינה".
24. בעקבות שינויים משמעותיים אלה במשטר הקרקעות בישראל ובאופן ניהולן, החליטו התובעת והקק"ל, להסדיר פעם נוספת ובאופן פורמלי את מערכת היחסים ביניהן, באמצעות שטר נאמנות שלישי, אשר נחתם בתאריך 15.3.1968 (להלן: "שטר הנאמנות השלישי"). במאמר מוסגר נציין כי מנוסחו של שטר זה ניתן ללמוד על כוונת הצדדים להמשיך את מערכת היחסים ביניהם ברוח שטרי הנאמנות הקודמים.
25. כמו בשני שטרי הנאמנות הקודמים, כך גם בשטר הנאמנות השלישי הובהר, כי התקשרותה של התובעת עם הקק"ל נובעת מכך שאין לתובעת מנגנון ארגוני ופקידותי שיוכל לממש בפועל את רכישת הקרקעות בישראל ואילו לקק"ל ישנו מנגנון כזה והיא מוכנה להעמידו לשירותה של התובעת. עוד הובהר בשטר הנאמנות השלישי, כי השינויים שקרו במשטר הקרקעות בישראל לא יפגעו בהסכמות שהושגו בין הצדדים על פי שטר הנאמנות השני.
26. בשטר הנאמנות השלישי אף צוין כי הקק"ל תעשה שימוש בכספי הנאמנות למטרות הבאות: 
26.1. רכישת קרקעות עבור התובעת, אשר מכונות בשטר הנאמנות אדמות הנאמנות ("trust land" – במקור).
26.2. השבחה של אדמות הנאמנות, השבחה של אדמות הקק"ל ("the K.K.L. land" – במקור) על פי מטרות הקק"ל והשבחה של אדמות מדינה ("the state land" – במקור) אשר שייכות למדינת ישראל.
27. בסעיף 1 לשטר הנאמנות השלישי נקבע כי הקק"ל מחזיקה בנאמנות את אדמות הנאמנות ואת דמי החכירה והרווחים שיצמחו מהן, כדי לעשות בהם שימוש למטרות התובעת, על פי הנחיותיה.
28. בסעיף 4 לשטר הנאמנות השלישי נקבע כי הקק"ל פועלת על פי שטר זה, כ"שלוח" ("agent" – במקור) ועל פי הנחיותיה של התובעת ומספקת לה שירותים מסוגים שונים אשר דרושים לה.
29. בסעיף 6 לשטר הנאמנות השלישי, חזרה הקק"ל באופן דומה ביותר על התחייבויותיה בשני שטרי הנאמנות הקודמים, לפיהן, בין היתר, היא תספק לתובעת, על פי דרישתה מעת לעת, דו"חות מפורטים לגבי השימושים השונים שנעשו בכספי התובעת. 
30. בסעיף 8(2) לשטר הנאמנות השלישי, נקבע, כי אם שטר הנאמנות יבוטל על פי המנגנון שהוגדר בסעיף 8(1), הקק"ל תעביר לתובעת (או כפי שתורה התובעת), את כל הכספים שיוחזקו באותה העת בידי הקק"ל או שיגיעו אליה בעתיד ואשר נוגעים למטרות הנאמנות שהוגדרו וכן תפעל בכל יתר הנכסים שיהיו מוחזקים בידה ואשר נוגעים למטרות הצדקה, באופן שבו תורה לה התובעת.
העתק שטר הנאמנות השלישי מצ"ב כנספח "ו".
31. התובעת, אשר סמכה על הקק"ל שתפעל בהתאם להתחייבויותיה על פי שטרי הנאמנות, לא נטתה להתערב במהלך השנים בפעילותה של הקק"ל. כך היה למעשה, עד סוף שנות התשעים של המאה הקודמת.
32. התובעת קיבלה מעת לעת דיווחים מהקק"ל, לגבי דמי חכירה שהתקבלו מקרקעות שנרכשו בכספים שהתובעת העבירה לקק"ל. באותם דיווחים נרשמו מקומות היישוב בהם נרכשו קרקעות כאמור, אך לא נכללו פרטים מזהים של הקרקעות. יתרה מכך, בדיווחים שונים שהועברו לתובעת, הושמטו ללא הסבר מקומות יישוב שהופיעו בדיווחים קודמים.
העתק דוגמאות של דיווחים כאמור מצ"ב כנספח "ז".
הסכסוך שהתגלע בין הקק"ל לתובעת
33. במהלך שנת 1998 או בסמוך לכך, החלו להתגלע מחלוקות בין התובעת לקק"ל, בעיקר על רקע דרישות חד צדדיות מצד הקק"ל, כי התובעת תימנע מהעברת כספים לארגונים אחרים בארץ, פרט לקק"ל. מאחר שהתובעת לא הסכימה לדרישת הקק"ל – שאין ולא היה לה עיגון כלשהו (לא בהסכם ולא בחוק), איימה הקק"ל כי תנקוט בסנקציות שונות כלפי התובעת ואף תנסה להביא להפסקת פעילותה. 
34. בחילופי הדברים בין הצדדים, התברר לתובעת, לראשונה בשנת 1999 או בסמוך לכך, כי קיימת בינה לבין הקק"ל מחלוקת בקשר לזכויותיה במקרקעין שנרכשו עבורה בנאמנות. 
35. בניסיון להימנע מניתוק מוחלט בין הצדדים נוכח המחלוקות הרבות שהתגלעו ביניהם ועל מנת שיוכלו להמשיך ולקיים שיתוף פעולה ביניהם (חרף קיומן של המחלוקות שלא נפתרו או הוכרעו), הם הגיעו למספר הבנות שהועלו על הכתב בנייר עבודה מתאריך 9.6.1999, אשר כונה על ידם "מזכר הבנות" ("Memorandum of Understanding" - במקור). במסמך זה ביקשה הקק"ל להכניס הערה שלה (שלתוכנה לא הסכימה התובעת מעולם), כי התובעת רשמה לפניה שהקק"ל מתכחשת לכך שלתובעת יש בעלות כלשהי בקרקע בישראל.  
36. במקביל לניסיונם של הצדדים להמשיך ולפעול בשיתוף פעולה כלשהו ביניהם, התקיימו ביניהם גם מגעים בניסיון לפתור את המחלוקות בדרכי פשרה, ובכלל זה את המחלוקת בנוגע לקרקעות. במסגרת זו אף הציעה הקק"ל לתובעת לרכוש ממנה את זכויותיה בנכסי הנאמנות ודובר גם על סכום של 10 מיליון לירות שטרלינג בצירוף ריבית כסכום הרכישה. מובן כי מדובר בסכומים נמוכים ביחס לערכם האמיתי של נכסי הנאמנות כפי שהוא נאמד ע"י התובעת, ומכל מקרה לא הגיעו הצדדים לידי הבנות.
37. במהלך ההידברות בין הצדדים, ביקשה התובעת מהקק"ל, לקבל לידיה פירוט מלא של הקרקעות שנרכשו בכספיה, אך בקשתה סורבה, או למצער נענתה ב"לך ושוב", ועד עתה אין בידיה כל מידע בדבר פרטי הקרקעות שנרכשו בכספיה, למעט המידע החלקי שקיבלה כאמור.
עד שנת 1999, או סמוך לכך, המשיכה הקק"ל לעדכן את התובעת באופן חלקי כאמור בדבר דמי החכירה שהתקבלו מקרקעות שנרכשו בכספי התובעת, אולם החל משנת 1999 הקק"ל חדלה הקק"ל גם מכך. 
38. בדיעבד הסתבר לתובעת כי במשך שנים רבות נהגה הקק"ל לציין בדו"חות הכספיים שלה את ההשקעות שהיא עשתה בכספי התובעת, בנפרד מההשקעות שעשתה באמצעים אחרים שהיו לה. הקק"ל אף נהגה לציין במשך שנים רבות בדו"חות הכספיים שלה, את חלוקת העודף שהועברה לקרן מיוחדת של התובעת, בנפרד מחלוקת העודף לקרנות אחרות. בדו"חות כספיים של הקק"ל, אף נכלל באור הנוגע לקרן המיוחדת שהוקמה ע"י הקק"ל מתוך כספים שהועברו לה מהתובעת. 
גם במאזנים של הקק"ל נכלל במשך שנים רבות פירוט של הסכומים שהוצאו מכספי התובעת לצורך רכישה ו/או הכשרה של קרקעות בארץ, כמו גם פירוט של הסכומים שהתקבלו מהקרן המיוחדת שהוקמה מכספי התובעת.
העתקי דו"חות כספיים של הקק"ל ומאזנים מהשנים: 1984, 1988, 1989, 1995, 1996, מצ"ב כנספח "ח".
ביטול הנאמנות
39. נוכח התנהלותה של הקק"ל וההפרות הרבות והמהותיות של תנאי שטרי הנאמנות מצדה של הקק"ל ואי תיקונן, לא נותרה עוד ברירה בידי התובעת, והיא הודיעה ליו"ר דירקטוריון הקק"ל (ביום 4.11.05), על ביטול שטר הנאמנות השלישי, כשעל פי סעיף 8(1)(b) לשטר זה הביטול נכנס לתוקף תוך שבעה ימים ממועד הודעת הביטול.
הודעת הביטול מצ"ב כנספח "ט".
ויובהר. עם ביטול שטר הנאמנות השלישי, בא לידי ביטוי סעיף 8(2) לשטר זה, והוא חל על כל הנכסים שרכשה הקק"ל בכספים שהעבירה לה התובעת, לרבות בכספים שהועברו לה על פי שני שטרי הנאמנות הראשונים. הדבר נכון גם לגבי כל הכספים שהתקבלו אצל הקק"ל ו/או צפויים להתקבל אצלה מנכסים שנרכשו בטרם נחתם שטר הנאמנות השלישי.
הכוונות לבצע עסקת חילופי הקרקעות בין הקק"ל למדינה
40. במהלך חודש ינואר 2006 או בסמוך לכך, נודע לתובעת בעיקר מפרסומים בעיתונות, כי מזה חודשים מספר מתנהל בין הקק"ל למדינת ישראל, מו"מ להתקשרות בעסקת חילופי קרקעות ביניהן, על פיה אמורה המדינה לקבל  את כל קרקעות הקק"ל שעליהן ניצבים או מתוכננים בניינים, תמורת סכום של כ- 1.6 מיליארד ₪ וקרקעות חלופיות בנגב ובגליל. 
41. על פי הפרסומים בעיתונות, מדובר בחילופי קרקעות בשטח כולל המוערך בין כ- 2.4 מיליון דונם (כך סבורה הקק"ל), לבין כמיליון דונם (על פי הערכת יו"ר לשכת שמאי המקרקעין, השמאי רן וירניק). 
העתקי כתבות שהתפרסמו בעיתונים השונים בנוגע לעסקת חילופי הקרקעות מצ"ב כנספח "י".

42. על פי העסקה המתוכננת, הקרקעות שיועברו מהקק"ל למדינה, כוללות ככל הנראה גם את הקרקעות שנרכשו ע"י הקק"ל בכספים שהעבירה לה התובעת, ואשר כאמור מוחזקות על ידה בנאמנות על פי תנאי שטרי הנאמנות.
43. יש לציין, כי על פי עמדת הקק"ל (כפי שהדברים באו לידי ביטוי, בין היתר, במכתבו מיום 28.12.05 של מר עזרא בנימיני, יו"ר עמית של דירקטוריון הקק"ל, ליו"ר הדירקטוריון של הקק"ל, מר יחיאל לקט), העסקה המתוכננת אינה טובה לקק"ל ומשמעותה – מכירת הנכסים המוחזקים בידי הקק"ל ב"נזיד עדשים", קרי, במחיר נמוך בשיעור ניכר מהמחיר האמיתי של קרקעות אלה.
העתק המכתב מיום 28.12.05 מצ"ב כנספח "יא".

44. למיטב ידיעתה של התובעת ועל פי שיחות טלפוניות שקיים בא כוחה, עו"ד דניאל רייזנר, עם המחלקה המשפטית של משרד האוצר, כמו גם עם היועצת המשפטית של המינהל, אין כל אזכור בטיוטות ההסכמים שהוחלפו בין המדינה לקק"ל, לזכויותיה של התובעת בחלק מהקרקעות נשוא העסקה ואין שם הפרדה כלשהי בין קרקעות של התובעת ליתר הקרקעות המוחזקות בידי הקק"ל.
הנחיות התובעת לקק"ל
45. בשל החשש שהתעורר אצל התובעת כי במסגרת עסקה זו, תנסה הקק"ל להעביר למדינה גם את הקרקעות שנרכשו ע"י הקק"ל עבור התובעת, שלח ב"כ התובעת, ביום 11.1.06, מכתב ליועץ המשפטי של הקק"ל, בו הוא התבקש לאשר כי כל העברת רכוש שתבוצע ע"י הקק"ל, תיעשה בכפוף להוראות של הסכמי הנאמנות.
העתק המכתב מיום 11.1.06 ליועמ"ש של הקק"ל מצ"ב כנספח "יב".
46. באותו יום (11.1.06), אף שלח ב"כ התובעת מכתב ליועצת המשפטית של המינהל, בנוסח דומה למכתב שנשלח על ידו ליועמ"ש של הקק"ל. העתק מכתב זה מצ"ב כנספח "יג".
47. בשיחה טלפונית שהתקיימה ביום 15.1.06 בין ב"כ התובעת ליועמ"ש של המינהל, הסתבר לב"כ התובעת כי היועמ"ש של המינהל אינה מודעת לזכויותיה של התובעת בקרקעות שנרכשו עבור התובעת ע"י הקק"ל ועל כן שלח אליה ב"כ התובעת, ביום 23.1.06, מכתב נוסף, אשר כולל תיאור תמציתי של מערכת היחסים בין הקק"ל לתובעת ושל המחלוקות שהתגלעו ביניהן בשנים האחרונות. מכתב זה אף נשלח ליועצת המשפטית של משרד האוצר, עו"ד ימימה מזוז.
ב"כ התובעת הדגיש במכתבו מיום 23.1.06, כי על אף ניסיונותיה של התובעת להסדיר בדרכי שלום ונועם את המחלוקות שהתגלעו בינה לבין הקק"ל, היא לא תוכל להשלים עם פגיעה כלשהי בזכויותיה ובכלל זה עם כל עסקה שבמסגרתה תבצע הקק"ל דיספוזיציה באיזה מהקרקעות שנרכשו על ידה בכספי התובעת ובנאמנות עבורה.
העתק המכתב מיום 23.1.06 מצ"ב כנספח "יד".
48. עד ליום 15.2.06 לא התקבלה מצד ב"כ הקק"ל כל תשובה למכתב ב"כ התובעת מיום 11.1.06 וזה האחרון שלח ביום 15.2.06, מכתב נוסף ליועמ"ש של הקק"ל. במכתב זה הפנה ב"כ התובעת לסעיף 8(2) בשטר הנאמנות השלישי ובהסתמך על האמור בו התבקש היועמ"ש של הקק"ל להורות למרשתו שלא תבצע כל מכירה או העברה של הקרקעות שנרכשו על ידה בכספי התובעת וזאת עד למתן הודעה אחרת מהתובעת.
לכך הוסיף ב"כ התובעת דרישה, כי הקק"ל תפעל בהתאם להתחייבויותיה על פי שטרי הנאמנות ותעביר לתובעת בהקדם האפשרי את המידע הבא:
48.1. רשימה מפורטת של כל הנכסים אשר נרכשו או מוחזקים בנאמנות בידי הקק"ל, מכח הסכמי הנאמנות. 
48.2. פירוט הכספים שהתקבלו או שמוחזקים בידי הקק"ל, בעקבות השימוש בנכסים הנ"ל (לרבות פירוט הכנסות עתידיות צפויות).
48.3. פירוט הכספים המוחזקים בידי הקק"ל, אשר הועברו אליה ע"י התובעת מכוח הסכמי הנאמנות.
העתק המכתב מיום 15.2.06 מצ"ב כנספח "טו". 
49. בתאריך 19.2.06 נשלח לב"כ התובעת, מכתב של היועמ"ש של הקק"ל, בו נטען כי לא מקובל על הקק"ל כי היא מחזיקה במקרקעין שבבעלותה עבור התובעת וכי גם איננה יכולה להחזיק מקרקעין עבור התובעת. 
ב"כ הקק"ל הפנה במכתבו לחוק היסוד, האוסר לכאורה על הקק"ל להעביר מקרקעין שבבעלותה "אם במכר ואם בדרך אחרת". לטענת ב"כ הקק"ל, הוראה זו מונעת ומבטלת כל טענה של התובעת לגבי המקרקעין שבנאמנות. עוד טען ב"כ הקק"ל במכתבו, כי התובעת אינה נמנית לכאורה על החריגים שהחוק קובע לאיסור הנ"ל בחוק היסוד. לפיכך דוחה הקק"ל, לטענת בא כוחה, את דרישות התובעת. 
העתק המכתב מיום 19.2.06 מצ"ב כנספח "טז".

50. בתאריך 23.3.06 שלח ב"כ התובעת מכתב תשובה לב"כ הקק"ל והתייחס בתמצית להבדלים המהותיים שקיימים בין הצדדים בקשר להבנת המצב המשפטי שנוצר בעקבות כריתת הסכמי הנאמנות. לצורך ההמחשה הפנה ב"כ התובעת במכתבו, לסתירות מהותיות שקיימות בין עמדת הקק"ל (כפי שהיא באה לידי ביטוי במכתבו של ב"כ הקק"ל מיום 19.2.06), ולפיה, בין היתר, היא אינה מחזיקה כביכול בנאמנות עבור התובעת בקרקעות כלשהן, לבין נוסחם של שטרי הנאמנות, לפיו כל הקרקעות שיירכשו בכספי התובעת יוחזקו בנאמנות עבורה ע"י הקק"ל. 
ב"כ התובעת אף התייחס לסתירה לוגית מהותית שבין עמדת הקק"ל, לפיה כביכול כל הקרקעות שנרכשו בכספי התובעת הינן בבעלות הקק"ל ועל כן ובהתאם לחוק היסוד היא אינה יכולה למוכרן או להעבירן בדרך אחרת, לבין הוראת סעיף 8(2) לשטר הנאמנות השלישי, לפיה עם ביטול הנאמנות בין התובעת לקק"ל, רשאית התובעת להורות לקק"ל כיצד לפעול ביחס לכל נכסי הנאמנות, לרבות ביחס לכל הקרקעות הנ"ל.

ב"כ התובעת אף חזר במכתבו על הדרישה לקבל מהקק"ל את כל המידע שמגיע לתובעת והציע לסיום, לקיים פגישה עם ב"כ הקק"ל, כדי לנסות ולראות אם ישנה דרך בה ניתן ליישב את המחלוקות ולהגיע להבנה בין הצדדים, שתשביע את רצונם.

העתק המכתב מיום 23.3.06 מצ"ב כנספח "יז".
51. בתאריך 2.4.06 הומצא לב"כ התובעת מכתב תשובה של ב"כ הקק"ל למכתב מיום 23.3.06. במכתבו של ב"כ הקק"ל נטען, בין היתר, כי הפרשנות של הקק"ל לגבי הסכמי הנאמנות שונה מזו של התובעת וכי הקק"ל סבורה שהוראות שטר הנאמנות השלישי אינן מקנות לתובעת כל יתרון לגבי הקרקע שנרכשה בכספים שהעבירה התובעת, אלא רק הקנתה לתובעת את היכולת לקבוע את אופן השימוש בכספים אלה. 
עוד נטען במכתב מיום 2.4.06, כי ברגע שהקק"ל קיימה לכאורה את הוראות התובעת בנוגע לכספים, באו לקיצן מחויבויותיה של הקק"ל על פי שטר הנאמנות השלישי. במכתב אף נטען, כי הוראות סעיף 8 לשטר הנאמנות השלישי חלות אך ורק לגבי כספים שהתובעת העבירה לקק"ל וטרם יועדו במועד ביטול ההסכמים. לפיכך, לטענת הקק"ל, ברגע שהכספים הועברו ליעד שנקבע ע"י התובעת, התנאים שבסעיף 8 לשטר הנאמנות השלישי אינם חלים עוד ביחס לכספים אלה.
אשר לטענת התובעת לגבי חוק היסוד, נטען במכתב כי "נושא זה היה על התובעת לבחון ולשקול בעת שחתמה על ההסכם בשנת 1968".
העתק המכתב מיום 2.4.06 מצ"ב כנספח "יח".
52. בתאריך 3.4.06 שלח ב"כ התובעת מכתב תשובה למכתב ב"כ הקק"ל מיום 2.4.06. ב"כ התובעת מציין כבר בראשית מכתבו, כי הטיעונים של ב"כ הקק"ל אינם עולים בקנה אחד עם הוראות הסכמי הנאמנות. ב"כ התובעת מציין גם כי טיעוני הקק"ל אינם עולים בקנה אחד עם התנהלותה במהלך השנים מאז 1968, כמו גם עם העובדה שלפני מספר שנים הציעה הקק"ל לרכוש את הקרקעות מידי התובעת. 
ב"כ התובעת אף מציין במכתבו, כי זו הפעם השנייה שהקק"ל מתעלמת מבקשת התובעת להעביר אליה את המידע שהקק"ל מחויבת למסור לה על פי הסכמי הנאמנות והיא גם מתעלמת מהצעת ב"כ התובעת לקיים פגישה בין הצדדים במטרה לנסות וליישב את הפערים על דרך של הידברות.
ב"כ התובעת הבהיר במכתבו, כי התעלמות זו מצד הקק"ל לא מותירה בידי התובעת כל ברירה והיא תיאלץ לפנות לערכאות, לצורך שמירה על זכויותיה. למכתבו של ב"כ התובעת אף צורפה טיוטת תביעה של התובעת ולקק"ל הוצע פעם נוספת לנסות וליישב את המחלוקות מחוץ לכותלי בית המשפט.
העתק המכתב מיום 3.4.06 מצ"ב כנספח "יט".
53. בתאריך 11.4.06 שלח ב"כ הקק"ל לב"כ התובעת, מכתב תשובה למכתב מיום 3.4.06. במכתב זה טוען ב"כ הקק"ל כי לדעתו לא מצויות בטיוטת כתב התביעה שהועברה אליו כל טענות חדשות, אך הוא מבקש גם את נספחי טיוטת התביעה. 
העתק המכתב מיום 11.4.06 מצ"ב כנספח "כ".

54. בתאריך 12.4.06 התפרסמה בעיתונות ידיעה לפיה בתאריך 11.4.06 נתן דירקטוריון הקק"ל את הסכמתו לבצע את העסקה נשוא תביעה זו עם המדינה, לפיה תבוצע החלפת קרקעות עירוניות מבונות בתמורה לקרקעות בנגב ובגליל, בסדר גודל זהה וכן פיצוי כספי שייקבע בין הצדדים לגבי הפרש השווי. על פי הידיעה אף הוחלט כי הקק"ל תמשיך במו"מ עם נציגי המדינה בנושאים שונים הנוגעים לעסקה, כגון: מיסוי, הדרך המשפטית לביצוע חילופי הקרקעות, תשלום היטלי ההשבחה, האחריות לגבי חובות העבר ועוד.
העתק הפרסום בעיתונות מצ"ב כנספח "כא".
55. בתאריך 18.6.06 שלח ב"כ התובעת מכתב לב"כ הקק"ל, בו צוין, בין היתר, כך:
"2. אין לי אלא להצטער על הדרך בה מרשתך בחרה להתמודד עם טענות מרשתי, אשר פורטו במכתביי שבסימוכין, ועל סירובה של מרשתך להיענות לבקשותיה של מרשתי לקבל את המידע אותו התחייבה למסור לפי הסכמי הנאמנות.
3. זאת ועוד, התעלמותך העקבית מהצעותיי החוזרות ונשנות לקיום פגישה על מנת לנסות ולצמצם את הפערים בינינו על דרך ההידברות אינה מותירה למרשתי כל ברירה והיא תיאלץ למצות את זכויותיה על פי דין, על דרך פנייה לערכאות.
4. חבל כי אחרי שנים רבות, בוחרת קק"ל להתעלם מהסכמים חתומים ובכך לפנות עורף לדורות של יהודים בחו"ל אשר מצאו לנכון להירתם לבניין הארץ."
העתק המכתב מיום 18.6.06 מצ"ב כנספח "כב".

56. בתאריך 19.6.06 הומצא לב"כ התובעת, מכתב תשובה של ב"כ הקק"ל למכתב מיום 18.6.06, שתוכנו מדבר בעד עצמו.
העתק המכתב מתאריך 19.6.06 מצ"ב כנספח "כג".

57. בתאריך 22.6.06 שלחה נשיאת התובעת, גב' גייל סיל, מכתב לראש ממשלת ישראל, אהוד אולמרט, בענין מערכת היחסים הבעייתית בין התובעת לקק"ל, שתוכנו מדבר בעד עצמו. באותו יום שלחה הגב' סיל מכתב גם לשר השיכון והבינוי, מאיר שטרית באותו ענין. 
העתק המכתבים מיום 22.6.06 מצ"ב כנספח "כד".
58. בתאריך 25.6.06 הומצא לב"כ התובעת מכתב נוסף של ב"כ הקק"ל, בו הוא מציין, בין היתר, כי הנחה את מזכירתו לתאם פגישה בינו לבין ב"כ התובעת. ב"כ הקק"ל טוען במכתבו, כי הוא סבור שלתובעת אין מעמד לגבי הסכם בין הקק"ל למדינה, ומכל מקום הסכם כזה לא צפוי בימים הקרובים.
העתק המכתב מיום 25.6.06 מצ"ב כנספח "כה".

59. בתאריך 2.7.06 נפגשו ב"כ התובעת וב"כ הקק"ל בעניינים נשוא התביעה דנן.
60. יום למחרת הפגישה הנ"ל (בתאריך 3.7.06), שלח ב"כ התובעת מכתב לב"כ הקק"ל, בו התבקש ב"כ הקק"ל להשיב לב"כ התובעת אם ניתן לקבל התחייבות של הקק"ל לכך שאין בכוונתה לחתום על עסקת חילופי הקרקעות עם המדינה בתקופה הקרובה, על מנת שניתן יהיה לקדם הידברות בין הצדדים בניסיון לפתור את הסכסוך ביניהם, מבלי לפגוע בזכויות התובעת. בקשתו הנ"ל של ב"כ התובעת הינה המשך לכל המאמצים הגדולים של התובעת בחודשים האחרונים לקדם מו"מ בין הצדדים ולהימנע מהגשת התביעה דנן.
העתק המכתב מיום 3.7.06 מצ"ב כנספח "כו".
61. בתאריך 4.7.06 הומצא למשרדו של ב"כ התובעת, מכתב של ב"כ הקק"ל מאותו יום, בו מציין ב"כ הקק"ל, בין היתר, שאין בדעתה של מרשתו לשנות מעמדותיה וליתן לתובעת התחייבות להימנע מעסקת חילופי קרקעות עם המדינה, אף שלדעתו עסקה כזו אינה צפויה בימים הקרובים ואף לא בשבועות הקרובים. 
העתק המכתב מתאריך 4.7.06 מצ"ב כנספח "כז".
62. במאמץ נוסף ואחרון מצד התובעת להימנע מהגשת התביעה, שלח בא כוחה, בתאריך 5.7.06, מכתב לב"כ הקק"ל בו צוין, בין היתר, כך:
"כידוע לך מטרתה של מרשתי הינה לפתור את הסכסוך על דרך ההידברות. לאור האמור במכתבך מיום 4.7.06, האם תהיה מוכן להתחייב ליתן הודעה מוקדמת סבירה (של לפחות 10 ימים) בכתב, אם וכאשר תחול התקדמות מהותית לקראת חתימת ההסכם?

במידה ותענה בחיוב לבקשה זו אנו נוכל לדחות את הגשת תביעתה של מרשתי בהתאם"
העתק המכתב מתאריך 5.7.06 מצ"ב כנספח "כח".
63. בתשובה, שלח ב"כ הקק"ל, מכתב בתאריך 11.7.06 בו צוין כך:
"במענה למכתבך שבסימוכין, אין בדעת מרשתי ליתן למרשתך התחייבות כמבוקש." 
העתק המכתב מתאריך 11.7.06 מצ"ב כנספח "כט".

64. נוכח מכתבו של ב"כ הקק"ל מתאריך 11.7.06, לא נותרה עוד כל ברירה בידי התובעת, אלא להגיש את תביעתה זו.
הטיעון המשפטי
תחולתו של הדין הישראלי

65. על פי ההלכה הפסוקה (ע"מ 594/04 היועץ המשפטי לממשלה – האפוטרופוס הכללי נ' פלוני, דינים עליון, כרך ע', 50), כללי ברירת הדין בקניין הינם כדלקמן:
"הדין השולט ברכישת זכות קניין ובתוקפה של העברה קניינית הוא ברגיל דין המקום בו נמצא הנכס."
66. בפסק הדין של בית המשפט המחוזי בתל אביב-יפו בע"א 1808/01 Ramon Alvarez ואח' נ' עמליה ארקלביץ (1981) בע"מ ואח' נקבע בקשר לכללי המשפט הבינלאומי הפרטי ביחס לכללי ברירת הדין, בין היתר, כך:
"כללי המשפט הבינלאומי הפרטי, הן ביחס לכללי ברירת הדין והן בקשר עם סמכות השיפוט של בתי המשפט הישראליים, אינם מוסדרים בדבר חקיקה מקיף (ראה ש. לוין, תורת הפרוצדורה האזרחית – מבוא ועקרונות יסוד, תשנ"ט, 95) וההלכה הפסוקה מבוססת רובה על כללי המשפט המקובל שאומצו בשיטת המשפט שלנו.
מטבע הדברים, היעדרו של הסדר כולל מותיר מרווח פעולה רחב ביותר בידי בתי המשפט ובחירת פורום השיפוט הראוי וכללי ברירת הדין נעשית בהתאם לשיקול הדעת המופעל בכל מקרה ומקרה."
67. נוכח הלכות אלה ומאחר שעסקינן בענין שנוגע בראש ובראשונה בשאלת זכויותיה הקנייניות של התובעת בקרקעות שנרכשו במדינת ישראל, ע"י אחד משלושת הגופים היחידים במדינה שבבעלותו, בין היתר, קרקעות מדינה, יש להחיל במקרה דנן את הוראות הדין הישראלי, הגם שבשניים מתוך שלושת שטרי הנאמנות (השני והשלישי) ישנה התייחסות לכך שהם "נשלטים" ע"י המשפט האנגלי. 
68. בהסתמך על טענתנו בדבר תחולת הדין הישראלי על המקרה דנן, נפנה לבחון את הוראותיו השונות הנוגעות לעניננו.
נאמנות במקרקעין על פי הדין הישראלי
69. האפשרות ליצירת נאמנות פרטית לפני חקיקת חוק הנאמנות, תשל"ט – 1979 (להלן: "חוק הנאמנות"), הייתה שנויה במחלוקת ועד עתה היא טרם הוכרעה סופית (ע"א 8109/98 אסעד עודה אבו-חאטום ואח' נ' סעיד עודה אבו-חאטום ואח', פ"ד נה(2), 267).
70. עם זאת, במספר מקרים הכירו בתי המשפט בישראל בכך שהסכמי נאמנות במקרקעין יכולים להקנות זכויות קנייניות במקרקעין שבמחלוקת, בהסתמך על עקרונות היושר שנשאבו מהמשפט האנגלי (ע"א 87/50, ליבמן נ' ליפשיץ, פ"ד ו, 57; ע"א 400/67, מנחם הווארד נ' מאיר מלמד, פ"ד כב(1), 100; ע"א 144/70 פרדס בחסכון (משקים חקלאיים זעירים) לעובדי תל-מונד בע"מ נ' רבקה לופו, פ"ד כד(2), 372; ע"א 34/88 ג'וזפינה רוטנברג רייס נ' עזבון המנוחה חנה אברמן ז"ל ואח', פ"ד מד(1), 278).
71. גישה זו בדבר זכויות קנייניות מן היושר, בוטלה בשנת 1969 עם חקיקתו של חוק המקרקעין, תשכ"ט - 1969 (להלן: "חוק המקרקעין"), אך ביטול זה פעל מכאן ואילך ולא בדיעבד. על פי הוראת סעיף 166(א) לחוק המקרקעין, עסקה במקרקעין והתחייבות לעסקה כזאת, שנעשו לפני תחילת חוק זה (קרי, לפני 1.1.1970) וכן זכות במקרקעין שהיתה מוקנית ערב תחילתו של חוק זה וחוק זה אינו מכיר בה, יוסיף לחול עליהן הדין הקודם (לענין זה ראה ע"א 496/75, נג'יה דבורה נ' תמר דבורה, פ"ד לא(2) 583).
72. יתרה מכך. בשנת 1999 נקבעה בבית המשפט העליון הלכה חשובה בנוגע לזכויות קנייניות מן היושר (ע"א 189/95 בנק אוצר החייל בע"מ נ' מזל אהרונוב, פ"ד נג(4), 199), לפיה, בין היתר, הכיר בית המשפט העליון בקיומו של קניין מן היושר "תוצרת ישראל".
על פי הלכת אהרונוב, זכות זו היא זכות "מעין – קניינית" אשר פועלת גם כלפי צדדים שלישיים וכוחה גדול מכוחה של זכות אובליגטורית. 
73. טענתה של התובעת בקשר לכך היא שבינה לבין הקק"ל נוצרה עוד בשנת 1941 נאמנות במקרקעין (כפי שיובהר בהרחבה בפרק הבא של תביעה זו). על פי ההלכה הפסוקה ו/או על פי חוק המקרקעין, הוקנו לתובעת במסגרת נאמנות זו שנתחדשה, זכויות בעלות שביושר בכל הקרקעות שרכשה הקק"ל במשך השנים, בכספים שהעבירה לה התובעת. 
וכך נאמר בענין זה בע"א 7217/02 רחל רבי ואח' נ' מאירה הלוי, פ"ד נח(5), 529:
"כעיקרון, התחייבות להקניית זכות חכירה במקרקעין שניתנה לפני כניסתו לתוקף של חוק המקרקעין, מצמיחה לקונה זכות שביושר לפי דיני היושר האנגליים (השוו ע"א 6906/00 ענבטאוי נ' דר (להלן – פסק הדין ענבטאוי [2]), בעמ' 286). זכות זו עומדת בתוקף לטובת הקונה גם לאחר חקיקת חוק המקרקעין (ראו סעיף 166(א) לחוק המקרקעין; ראו בנוסף: ע"א 1559/99 צימבלר נ' תורג'מן (להלן – פסק דין צימבלר [3]) ופסק הדין ענבטאוי [2], בעמ' 286). זכות שביושר זו מצמיחה יחסי נאמנות בין המוכר לקונה (פסק הדין ענבטאוי [2], בעמ' 287; פסק דין צימבלר [3], בעמ' 62; ע"א 1217/03 קבוצת עונאללה לייזום והשקעות בע"מ נ' ח'אזן (להלן – פסק דין עונאללה [4]), בעמ' 237).
עמדה זו תואמת את שכתבה פרופ' נ' כהן במאמרה "חוזה של קטינה, לרכישת דירה, מול נושה של המוכר" [7], בעמ' 172:
"לפני חוק המקרקעין נקלטה ההלכה מן המשפט האנגלי, לא בלי היסוסים, לפיה יוצר חוזה מכר מקרקעין, הניתן לביצוע בעין, נאמנות קונסטרוקטיבית, כלומר נאמנות מכוח דין. מרגע כריתתו של חוזה מכר מקרקעין נחשב המוכר לנאמן, ואילו הקונה נחשב לנהנה, כאשר זכותו של הקונה מכוח החוזה נחשבה לא לזכות חוזית גרידא, אלא לזכות שביושר".
כוחה של נאמנות זו יפה גם כלפי צדדים שלישיים אשר ידעו, או שהיה עליהם לדעת עליה (בעניין זה ראו גם סעיף 5 לחוק הנאמנות, תשל"ט – 1979)."
74. חוק הנאמנות נחקק זמן רב לאחר שנחתמו שטרי הנאמנות דנן. עם זאת יש בהוראותיו כדי להוות הנחיה בעלת משמעות באשר לדרך הטיפול בכספי הנאמנות בענייננו (ואולי גם תחולה ישירה).
בסעיף 1 לחוק הנאמנות מוגדרת מהותה של הנאמנות באופן הבא:
"נאמנות היא זיקה לנכס שעל פיה חייב נאמן להחזיק או לפעול בו לטובת נהנה או למטרה אחרת."
75. בסעיף 2 לחוק הנאמנות נקבעה הדרך שבה נוצרת נאמנות:
"נאמנות נוצרת על פי חוק, על פי חוזה עם נאמן או על פי כתב הקדש."
אשר לנכסי הנאמנות, נקבע בסעיף 3 לחוק הנאמנות, בין היתר, כך:
"(א) פירותיהם ותמורותיהם של נכסי הנאמנות יהיו אף הם לנכסי הנאמנות.
...
(ג) הנאמן חייב להחזיק את נכסי הנאמנות בנפרד מנכסים אחרים או בדרך המאפשרת להבחין ביניהם."
76. בסעיף 7 לחוק הנאמנות נקבעו חובותיו של הנאמן בקשר לניהול חשבונות הנאמנות ולדיווח על ענייניה:
"(א) הנאמן חייב לנהל חשבונות בכל עניני הנאמנות.
(ב) הנאמן חייב לתת לנהנים דין וחשבון על עניני הנאמנות אחת לשנה ובגמר כהונתו, ולמסור להם ידיעות נוספות לפי דרישתם הסבירה."
77. עינינו הרואות: לא יכולה להיות מחלוקת כי בין התובעת לבין החברה הבריטית, ובהתאמה לאחר מכן גם בין התובעת לבין הקק"ל (להלן יכונו ביחד החברה הבריטית והקק"ל: "הקק"ל"), נוצרה נאמנות ביחס לכל הקרקעות שנרכשו ע"י הקק"ל בכספי התובעת.
ראשית למדים על כך, מהשם שבחרו הצדדים לתת להתקשרות ביניהם; שלושת השטרות שנחתמו בין הצדדים כונו על ידם "שטרי נאמנות".
יתרה מכך. בכל אחד משטרי הנאמנות מצויות הוראות מהותיות הקובעות כי השימוש שתעשה הקק"ל בכספי התובעת, ייעשה על פי הנחיותיה והוראותיה של התובעת. הכספים לא הועברו לקק"ל למטרותיה ולשימושה על פי שיקול דעתה, אלא על פי שיקול דעתה של התובעת, כאשר הקק"ל היא "נציגתה" בלבד והפיקוח על מעשיה והתנהלותה נותרו כולם בידי התובעת. 
78. זאת ועוד. בשטר הנאמנות השלישי נוספו מספר הוראות והגדרות המסירות כל ספק, אם נותר כזה, בדבר מהות ההתקשרות:
78.1. הקרקעות שהקק"ל רכשה ו/או תרכוש בכספים שהועברו ו/או יועברו לה ע"י התובעת הוגדרו כ"אדמות נאמנות", וזאת בהבחנה משני סוגים נוספים של קרקעות שמוחזקות בידי הקק"ל: "אדמות הקק"ל" או "אדמות מדינה". הבחנה זו בין סוגים שונים של קרקעות שמוחזקות בידי הקק"ל, תואמת את הוראת סעיף 3(ג) בחוק הנאמנות, בדבר חובתו של הנאמן להחזיק את נכסי הנאמנות בנפרד מנכסים אחרים.
78.2. נקבע כי הקק"ל "תחזיק בנאמנות" את "אדמות הנאמנות" ואת דמי החכירה והרווחים שיופקו מאדמות אלה, בהתאם להנחיותיה של התובעת.
78.3. הקק"ל הוגדרה כשלוח ("agent") של התובעת, ועליה לפעול בהתאם להנחיות של התובעת.
78.4. במקרה של ביטול שטר הנאמנות, תפעל הקק"ל ביחס לכל הכספים המוחזקים בידה ו/או שיגיעו אליה בקשר למטרות שלשמן נחתם השטר, כמו גם ביחס לכל יתר הנכסים המוחזקים על ידה באותו הקשר (כדוגמת אדמות הנאמנות – הח"מ), בהתאם להנחיות התובעת.
79. המחשה נוספת ליחסי הנאמנות בין הצדדים ניתן למצוא בתזכיר ההתאגדות של הקק"ל (משנת 1954), שם כאמור נכללה התייחסות מפורשת לכספים שיועברו בנאמנות לקק"ל ע"י התובעת.
80. הנה כי כן, די בכל אלה כדי לשלול מעיקרא את כפירת הקק"ל בזכויות הקנין של התובעת באדמות הנאמנות, ובדבר תפקידה של הקק"ל המתמצה בהיותה נאמנה בלבד של התובעת ומחזיקה עבורה כ- agent את כל הנכסים שנרכשו בכספים שהעבירה לה התובעת.
81. לא זו אף זו. כפי שהוזכר, הצדדים הגדירו במפורש בשטרי הנאמנות, כי הסיבה שבגינה נוצרה ביניהם ההתקשרות, הינה הצורך של התובעת במנגנון הניהול והביצוע של הקק"ל, להוציא לפועל בישראל את המטרות שלשמן פועלת התובעת. כלומר, לא היה מדובר ברצון של התובעת להעביר לקק"ל כספי תרומות על מנת שהיא תעשה בהם שימוש כטוב בעיניה, אלא לעשות שימוש בשירותיה הניהוליים והביצועיים של הקק"ל לצורך מימוש מטרות התובעת ומבלי שתינתק הזיקה בינה לבין הקרקעות שיירכשו בנאמנות ע"י הקק"ל ולבין הכספים שיתקבלו מהחכרת קרקעות אלה.
82. חשוב להדגיש בענין זה, כי התובעת, כמי שהינה קרן צדקה אשר התאגדה על פי החוק האנגלי, מחויבת על פיו לנקוט באמצעי שמירה על הנכסים שנרכשו בכספיה ומוחזקים עבורה בנאמנות. בין יתר חובותיה הנ"ל של התובעת, נכללות החובות הבאות:
82.1. לממש את הכספים שגייסה, למטרות צדקה בלבד, כהגדרתן בחוק האנגלי.
82.2. לאסור את העברת נכסי הנאמנות לגופים שאינם גופי צדקה במובן החוק הבריטי (כדוגמת הקק"ל). 
82.3. להשיג את המחיר המירבי האפשרי בגין נכסיה, במסגרת מו"מ שמתנהל עם גופים אחרים.
יוצא אפוא כי על פי הדין האנגלי, אין לתובעת כל אפשרות חוקית לוותר על רכוש השייך לה ולהעביר את הבעלות בנכסיה לגוף אחר שאינו גוף צדקה על פי החוק האנגלי, כדוגמת הקק"ל (לרבות החברה הבריטית). חשוב לציין כי מאז הקמתה פעלה התובעת במישור יחסיה עם הקק"ל, על פי הנחיותיהם של מומחים לדבר ושל הרגולטור מטעם רשות הצדקה הבריטית ("Charity Commission"), שהינה הגוף האחראי באנגליה לאכיפת החובות המוטלות בדין האנגלי על ארגוני צדקה בריטיים.
83. ואם אין בכל המסמכים והטענות הנ"ל להוכיח באופן שאין ברור הימנו את כוונת הצדדים בדבר יצירתה של נאמנות ביניהם ביחס לכל הרכוש שיוחזק ע"י הקק"ל עבור התובעת, הרי שהדברים שצוינו בפרוטוקול ישיבת הדירקטוריון של החברה הבריטית (מיום 11.8.54), לא מותירים עוד כל ספק בקשר לכך; שהרי בפרוטוקול זה צוין "ברחל בתך הקטנה" כי החברה הבריטית והקק"ל שבאה בנעליה לענין הנאמנות עבור התובעת, מחזיקות בנאמנות עבור התובעת בכל הרכוש (קרקעות ומיטלטלין) שנמצא בישראל, ואשר נרכש ו/או הופק מכספים שהועברו ע"י התובעת.
84. מעבר לנדרש ולמען הזהירות בלבד, יצוין כי הקק"ל הכירה במעשיה ובדרך הילוכה, בתפקידה כנאמן של התובעת. הדבר עולה, בין היתר, מהאופן שבו נערכו הדוחו"ת הכספיים של הקק"ל, כפי שכבר פורט בפרק העובדתי.
גם מהמו"מ שהתנהל בין התובעת לקק"ל לאחר שהתגלעו ביניהן המחלוקות, ניתן ללמוד על הכרה זו של הקק"ל בתפקידה האמור. כך ולמרות שעמדתה הרשמית של הקק"ל (כפי שמצאה את ביטויה, בין היתר, במכתבי באי כוחה מסוף שנות התשעים ובמשך מספר שנים לאחר מכן), הינה שהיא "אינה מכירה" בזכויותיה של התובעת בקרקעות שנרכשו בכספים שהיא העבירה לקק"ל, הרי עדיין דובר בין הצדדים על אפשרות לרכישת זכויות התובעת במקרקעין, בסכומים בלתי מבוטלים. 
85. אשר להערה שהוכנסה ע"י הקק"ל במזכר ההבנות, הרי שאין בה לשנות דבר ביחס לזכויות של התובעת; התובעת מעולם לא הסכימה לתוכנה ולא ניתן ללמוד מעצם קיומה, אלא על כך שבשנת 1999 נודע לתובעת לראשונה כי קיימת בינה לבין הקק"ל מחלוקת בדבר הזכויות במקרקעין שנרכשו בכספי התובעת. 
טענת הקק"ל בקשר לחוק יסוד: מקרקעי ישראל
86. בחליפת המכתבים שהוחלפה בין ב"כ הצדדים, החל משנת 1999, הועלתה מספר פעמים מצדה של הקק"ל, הטענה כי מאחר שבסעיף 1 לחוק היסוד נקבע כי הבעלות במקרקעי ישראל לא תועבר, אם במכר ואם בדרך אחרת, הרי שלא ניתן להעביר לתובעת קרקעות כלשהן שהינן בבעלות הקק"ל. 
87. טענה זו חסרת כל בסיס ומופרכת על פניה. ראשית, מאחר שכל הקרקעות שנרכשו ע"י הקק"ל בכספים שהעבירה לה התובעת, אינן בבעלותה של הקק"ל, אלא מוחזקות על ידה בנאמנות עבור התובעת. עצם רישומן של קרקעות אלה על שמה של הקק"ל בלשכת רישום המקרקעין, אינו מעניק קניין בהן למי שבלעדי הרישום אין לו קניין (הלכת אהרונוב). שנית, גם אם יהיה מי שיטען כי מדובר בקרקעות שהינן בבעלות הקק"ל (דבר המוכחש), הרי שסעיף 1 לחוק היסוד אינו חל על ההתקשרות בין הקק"ל לתובעת ועל הקרקעות שנרכשו מכוחה. 
סעיף 2 לחוק היסוד קובע כך:
"סעיף 1 לא יחול על סוגי מקרקעין וסוגי עסקאות שנקבעו לעניין זה בחוק."
88. סעיף 2 לחוק מקרקעי ישראל, קובע, בין היתר, כך:
"ואלה סוגי העסקאות שסעיף 1 לחוק – היסוד לא יחול עליהן:
...
(3) העברת בעלות במקרקעי ישראל, למילוי התחייבות שנתחייבו בה כדין או חבות שנוצרה כדין לגבי אותם מקרקעין לפני תחילת חוק – היסוד;"
89. ההתקשרות בין התובעת לקק"ל נוצרה עוד בשנת 1941 (כעשרים שנה לפני חוק היסוד) ועל כן ברי כי האיסור בדבר העברת קרקעות על פי סעיף 1 לחוק היסוד אינו חל עליה. מאחר ששני שטרי הנאמנות הנוספים שנחתמו בין הקק"ל לתובעת (כשהשטר משנת 1954 נחתם גם הוא לפני חוק היסוד), הינם ביטוי מעודכן של אותה התקשרות משנת 1941 (והם נערכו אך ורק כדי להתאים את תנאי ההתקשרות לשינויים שחלו באישיותה המשפטית של הקק"ל ולאחר מכן נוכח השינויים בחוקים הנוגעים למקרקעי ישראל), הרי שגם עליהם לא חל סעיף 1 לחוק היסוד. 
ביטול הנאמנות מחייב הקפאת המצב הקיים
90. מהעובדות המפורטות לעיל, ברי כי שטר הנאמנות השלישי בוטל בהודעת ב"כ התובעת מיום 4.11.05 ועמו גם בוטלה הנאמנות בין הצדדים.
91. על פי הוראת סעיף 8(2) לשטר הנאמנות השלישי, זכאית התובעת במקרה של ביטול השטר, להורות לקק"ל כיצד לנהוג בנכסים ובכספים המוחזקים על ידה בנאמנות עבור התובעת, לרבות מקרקעי הנאמנות. תוצאה זו עולה בקנה אחד גם עם הוראת סעיף 16 לחוק הנאמנות.
הקק"ל חייבת אפוא לקיים אחר ההוראות שניתנו לה במכתבו של בא כוח התובעת מיום 15.2.06  (נספח טו' לעיל), ולהימנע מביצוע כל מכירה או העברה בדרך אחרת, לצד שלישי כלשהו, של איזה מהנכסים המוחזקים ע"י הקק"ל בנאמנות עבור התובעת.
הגנה מהדין

92. שיקול הדעת הנתון לבית המשפט בתביעה למתן צו שמטרתו היא להגן על זכות קניינית, הינו פחות נרחב מזה הנתון לו ביחס למתן צו המתבקש בגדרה של תביעה פוססורית. משמעות הדבר היא, כי בכפוף לחריגים, ואם אין המדובר בפגיעה של מה בכך, הרי שבתביעה המיוסדת על זכות קניינית, אין, בדרך כלל, לייחס משקל רב לשיקולים שמקורם ההיסטורי הוא בדיני היושר האנגליים (רע"א 5240/92 חלמיש חברה ממשלתית עירונית לשיקום הדיור בת"א-יפו בע"מ נ' אשרז עיבוד נתונים בע"מ ואח', פ"ד מז(1), 45). 
בתביעה כגון דא היושר הולך אחר הדין (ע"א 153/67, "שלב" הקואופרטיב המאוחד להובלה בע"מ, ואח' נ' נוה הררי מואב בע"מ ו- 4 אח', פ"ד כא(1), 617; ע"א 206/75, סלון 100 בע"מ נ' פנטריסה בע"מ, פ"ד ל(1), 732).
93. לפיכך, שאלת מאזן הנוחות בתביעה דנן, שנועדה להגן על זכות קניינית מן היושר, אינה מתעוררת. עם זאת ולמעלה מן הצורך ברי כי מאזן הנוחות נוטה באופן מובהק לטובת התובעת.
94. קיים חשש ממשי שאם לא יינתן צו מניעה מוחלט, תיחתם עסקת חילופי הקרקעות המתוכננת בין המדינה לקק"ל. הדבר יגרום למצב בלתי הפיך, או למצער, למצב שיהיה קשה ביותר להשיבו לקדמותו. 
95. ויובהר. במידה שתיחתם עסקת חילופי הקרקעות, יצא חלק ניכר מהקרקעות שבידי הקק"ל (לרבות ככל הנראה הקרקעות השייכות לתובעת) משליטתה של הקק"ל והמדינה תוכל לעשות בהן כחפצה, לרבות העברת הזכויות בהן לידיים פרטיות (על פי המלצות ועדת גדיש). 
96. בנסיבות אלה ברי כי הנזק שייגרם לתובעת אם צו המניעה לא יינתן, יהיה חמור מאין כמותו ויעלה לאין שיעור על כל נזק שעלול להיגרם לנתבעת (דבר המוכחש) אם יינתן הצו. 
97. גם על פי עמדת הנתבעת עצמה, עסקת חילופי הקרקעות אינה טובה, בין היתר מאחר שהיא אינה כלכלית מבחינתה והתמורה שהיא אמורה לקבל על פיה (בין בעין ובין בכסף), בגין הקרקעות שהיא אמורה להעביר למדינה, נמוכה באופן ניכר ממחירן הריאלי של קרקעות אלה (בבחינת "נזיד עדשים" – כפי שהגדירו זאת אנשי הקק"ל עצמם).
מתן מידע
98. התובעת תטען כי בהתאם להוראות שטרי הנאמנות מחויבת הנתבעת, בין היתר, להעביר לתובעת, על פי דרישתה, מידע הכולל, פירוט של כל הנכסים אשר נרכשו או מוחזקים בנאמנות בידי הנתבעת, מכח הסכמי הנאמנות; פירוט הכספים שהתקבלו או שמוחזקים בידי הנתבעת, בעקבות השימוש בנכסים הנ"ל (לרבות פירוט הכנסות עתידיות צפויות) וכן פירוט הכספים המוחזקים בידי הנתבעת, אשר הועברו אליה ע"י התובעת מכוח הסכמי הנאמנות.
99. חרף כל דרישות התובעת ו/או מי מטעמה, לקבל לידיה את המידע הנ"ל, לא הועבר לה עד היום מידע כזה.
100. זכותה של התובעת לקבלת המידע הנ"ל מעוגנת אף בהלכה הפסוקה (מאחר שהיא מבוססת על זיקת נאמנות בין הצדדים). 
101. על סמך האמור לעיל ועל מנת שכב' בית המשפט יוכל להעניק לתובעת את הסעדים ההצהרתיים והאופרטיביים המתבקשים בתביעה זו, תטען התובעת כי היא זכאית לקבל את כל המידע שהתבקש על ידה מהנתבעת.
סמכותו של בית משפט נכבד זה לדון בתביעה דנן
102. סעיף 37 לחוק הנאמנות, שכותרתו "סמכות השיפוט", קובע כך:
"בית המשפט המוסמך לפי חוק זה – למעט הליכים לפי סעיף 31 (עונשין לגבי נאמן של הקדש ציבורי שהפר את חובות הרישום או ההשקעה המוטלות עליו בחוק הנאמנות – הח"מ) – הוא בית המשפט המחוזי."
103. סעיף 39 לחוק הנאמנות קובע, בין היתר, כך:
"בכל ענין לפי חוק זה רשאי לפנות לבית המשפט כל נאמן, נהנה, יוצר הנאמנות או אדם אחר שמעונין בדבר;"
(ההדגשה של הח"מ)
104. לא יכולה להיות מחלוקת כי בענייננו התובעת הינה, בין היתר, יוצרת הנאמנות ובעלת זכות שביושר במקרקעין שנרכשו בכספיה ועל כן היא זכאית בהתאם לחוק הנאמנות, לפנות לבית משפט נכבד זה בענין נשוא התביעה דנן - הנוגע לנאמנות עם הקק"ל.
105. בהתאם לתקנה 6 לתקנות, מוקנית לבית משפט נכבד זה גם הסמכות המקומית לדון בתביעה דנן, מאחר שמדובר בתביעה הנוגעת למקרקעין המצויים במקומות שונים בארץ.
סיכום
106. על יסוד כל הנטען בכתב תביעה זה מתבקש בית המשפט הנכבד לזמן את הנתבעת לדין ולפסוק נגדה את הסעדים הבאים:
106.1. ליתן פסק דין הצהרתי לפיו:
106.1.1. התובעת הינה בעלת זכויות קניניות שביושר בכל הנכסים שנרכשו אי פעם ע"י הנתבעת בכספים שהעבירה לה התובעת ונכסים אלה מוחזקים על ידי הנתבעת בנאמנות עבור התובעת. 

106.1.2. על פי הוראות שטרי הנאמנות, רשאית התובעת להורות לנתבעת, כיצד לפעול בנכסים אלה.
106.2. ליתן צו מניעה קבוע שיאסור על הנתבעת ו/או מי מטעמה, למכור ו/או להעביר בכל דרך אחרת נכס כלשהו מהנכסים המוחזקים על ידה בנאמנות ואשר נרכשו בכספים שהעבירה לה התובעת. 
106.3. להורות לנתבעת לפעול על פי סעיף 8(2) לשטר הנאמנות השלישי ולהעביר לתובעת את כל הכספים שמוחזקים בידיה וכן שיגיעו לה בעתיד ואשר נוגעים למטרות הנאמנות.
106.4. להורות לנתבעת להעביר לתובעת דו"ח מפורט אשר כולל את כל הפרטים הבאים:
106.4.1. רשימה מלאה של כל הנכסים אשר נרכשו ע"י הנתבעת ו/או מי מטעמה, מאז שנת 1941, בכספים שהעבירה לה התובעת. 
106.4.2. רשימה מלאה של כל הנכסים אשר הוחזקו ו/או מוחזקים ע"י הנתבעת בנאמנות עבור התובעת.
106.4.3. פירוט הכספים שהתקבלו או שמוחזקים בידי הנתבעת, בעקבות השימוש באיזה מהנכסים הנ"ל (לרבות פירוט הכנסות עתידיות צפויות).
106.4.4. פירוט הכספים המוחזקים בידי הנתבעת, אשר הועברו אליה ע"י התובעת מכח הסכמי הנאמנות. 
107. כן מתבקש בית המשפט הנכבד לחייב את הנתבעת בהוצאות תביעה זו ובשכ"ט עו"ד בצירוף מע"מ כחוק.
פיצול סעדים

108. התובעת שומרת על זכותה להגיש בבוא היום ולאחר שיועבר אליה כל המידע הנדרש על ידה בתביעה זו, תביעה כספית נפרדת.

109. לפיכך, ומטעמי זהירות בלבד, יתבקש בית המשפט הנכבד ליתן לתובעת היתר לפצל את סעדיה, כך שהיא תוכל בעתיד לתבוע את הנתבעת בתביעה כספית נפרדת, אם יתברר כי נגרמו לה נזקים כספיים כתוצאה ממחדליה ו/או מעשיה של הנתבעת. 

	מנחם אברמוביץ, עו"ד
	
	רונן ירדני, עו"ד

	המבורגר עברון ושות' 

ב"כ התובעת

